Anne Helgesen

Anne Margrethe Helgesen (født 22. april 1955 på Nøtterøy i Vestfold) er en norsk forfatter og teaterkunstner med figurteater som hovedkunstart. Hun har doktorgrad i teatervitenskap. Fra januar 2018 er Helgesen medlem av Norsk kulturråds fagutvalg for scenekunst.Siden 1. januar 2015 har Anne Helgesen vært statsstipendiat; utnevnelsen var begrunnet i hennes innsats for kunstformen figurteater.Anne Helgesen bor og arbeider (per 2018) i Tønsberg; hun driver Kattas Figurteater Ensemble som holder til (per 2018) på Olsrød gård, der flere kunstnere har atelierfellesskap. De fleste av de øvrige kunstnerne på Olsrød gård er billedkunstnere.


== Figurteatervirksomhet ==
Fra 1982 til 1999 bodde Anne Helgesen i Bodø der hun blant annet var med på å lage barne-TV-serien om Pelle Politibil.
I Bodø var hun ansatt i NRK Radio, og var i 1985 med på å etablere Dukkenikkerne som amatørteatervirksomhet på fritiden. Hun var kunstnerisk leder for Dukkenikkerne fra 1985 til 1991. Dukkenikkerne fikk driftsstøtte fra Norsk kulturråd i 1990, og Anne Helgesen kunne dermed bli profesjonell kunstner på heltid.Helgesen gikk i 1991 ut av Dukkenikkerne og etablerte sitt eget ensemble Katta i Sekken, og i 2000 startet hun Kattas Figurteater Ensemble. Siden starten har hun skrevet og satt opp flere figurteaterstykker, både dokketeater for barn og forestillinger for voksne.


=== Organisasjonsarbeid ===
Helgesen har vært redaktør for Norsk Dukketeaterforenings - etter hvert UNIMA Norges - tidsskrift Ånd i hanske i to perioder; fra 1985 til 1993 og fra 1997 til 2003. Det var i forbindelse med dette vervet at hun fattet interesse for å dokumentere norsk figurteaters historie. Dette ble den første sporen til hennes doktorgradsarbeid. Hun var utdannet i teatervitenskap, og ble doktorgradsstipendiat i faget i 1995. Ettersom avhandlingen ble skrevet ved siden av figurteatervirksomheten og redaktøransvaret, gikk det flere år før hun disputerte.


=== Akademiker og teaterhistoriker ===
Anne Helgesen er lektor i teatervitenskap ved Universitetet i Oslo.
I 2003 tok hun doktorgraden innen figurteater, som den første i Norden. I doktorgradsavhandlingen motbeviste hun den alminnelige oppfatningen - også blant teatervitere og teaterkunstnere - av at det var Agnar Mykle som i 1948 hadde bragt figurteateret til Norge. Helgesen påviste at i Norge har figurteateret røtter i alle fall tilbake til vikingtiden, og at turnerende profesjonelle dukkespillere opptrådte rundt om i landet på 1700-tallet, kanskje også tidligere. I avhandlingen omtaler hun også hvordan Bokken Lasson gjorde meget bruk av skyggeteater på Chat Noir. I 2016 realiserte Helgesen drømmen om å gjenfortelle historien om Bokken Lasson på scenen. Med sangeren Hilde Louise Asbjørnsen som frontfigur foran en skjerm der historien ble illustrert ved hjelp av skyggespill, og til akkompagnement av Kongelige Norske Marines Musikkorps (Marinemusikken i Horten), hadde forestillingen urpremiere i oktober 2016.I 2015 var Helgesen redaktør for Vidarforlagets tobindsverk om og med forfatteren Agnar Mykles dramatikk, utgitt i anledning at det var 100 år siden Mykles fødsel.


== Forfatter ==
Helgesen har skrevet en rekke barnebøker, dramatikk og figurteaterfaglige artikler og bøker.


== Bibliografi ==
1979: Even og Maia – barnebok
1989: Vi såg det – barnebok
1989: Den hemmeliga boka – barnebok
1990: Mini Maria – dukketeaterforestilling – sakprosa
1989: Oppgaven – barnebok
1993: Himmeldykkerne – barnebok
1994: Det spøker – barnebok
1995: Susanne på badet : en monolog, Nordland teater
1998: Ikke bare Maja – barnebok
1998: Kattas katalog – betraktninger om egne forestillinger og norsk figurteaters historie
1999: Teaterhistorien fra en annen kant. Europeisk figurteaterhistorie – sakprosa
2006: (red): Ibsen og figurteatret – figurteatret og Ibsen. ISBN 9788299470711
2012: Neste dag stod hun like fornøiet : Bokken Lasson, dokumentar og historie, Aschehoug
2015: Fyrstikkleken, om og med Agnar Mykles dramatikk for voksne. Inneholder: Fyrstikkleken, Morgen i appelsingult, Mannen som visste hva han gjorde og Smørbukk på skolen.; Vidarforlaget
2015: Hjemme hos Smørbukk, om og med Agnar Mykles dramatikk for barn. Inneholder: Hjemme hos Smørbukk, Julegaven fra Afrika, Gjete kongens harer, Robin Hood, Ali Baba og Doktor Faustus og djevlene; Vidarforlaget


== Priser og utmerkelser ==
I 2005 mottok Anne Helgesen Tyrihansprisen, som deles ut av UNIMA Norge.I statsbudsjettet for 2015 ble hun utnevnt til statsstipendiat.


== Familie ==
Anne Helgesen har fortalt i et intervju at hun ble inspirert av sin (inngiftede) tante Vibeke Helgesen, som blant annet drev Vibeke Helgesens Dukketeater, til å begynne med figurteater selv.


== Referanser ==


== Eksterne lenker ==
(no) Anne Helgesen hos Sceneweb 
(no) Presentasjon av Anne Margrethe Helgesen i Forfatterkatalogen på Forfattersentrums nettsider
(no) Bibliografi m.m. på Nordnorsk forfatterlags sider
(no) Intervju i forskningsmagasinet Apollon
(no) Kattas Figurteater Ensemble